A Törvényszék (hetedik tanács) 2020. május 13‑i ítélete –

Talanton kontra Bizottság

(T‑195/18. sz. ügy)

„Választottbírósági kikötés – A kutatási, technológiafejlesztési és demonstrációs tevékenységekre vonatkozó hetedik keretprogram (2007–2013) – Perform szerződés – Támogatható költségek – A folyósított összegek részleges visszatérítése – A szerződéses jogok visszaélésszerű gyakorlása – A jóhiszeműség elve – Jogos bizalom – Bizonyítási teher – Viszontkereset”

1. Bírósági eljárás – A Törvényszék előtt választottbírósági kikötés alapján történő keresetindítás – A Törvényszék hatásköre a viszontkereset elbírálására – Alap (EUMSZ 256. cikk, (1) bekezdés, és EUMSZ 272. cikk) (lásd: 41. és 42. pont)

2. Bírósági eljárás – A Törvényszék előtt választottbírósági kikötés alapján történő keresetindítás – A szerződésre irányadó jog meghatározása (EUMSZ 272. cikk, és EUMSZ 340. cikk, (1) bekezdés) (lásd: 52–54. pont)

3. Az Európai Unió költségvetése – Uniós pénzügyi támogatás – A kedvezményezett kötelezettsége a támogatás feltételeinek tiszteletben tartására – A kifizetett előlegek visszatéríttetése iránt a Bizottság által indított eljárás – Az Unió harmadik személyekkel szembeni követeléseinek behajtása – Pontos rendeleti meghatározás hiánya – A szerződésben való meghatározás hiánya – Észszerű határidő betartása – Értékelési szempontok (EUMSZ 272. cikk; 1605/2002 tanácsi rendelet; 2342/2002 bizottsági rendelet) (lásd: 66–69., 72., 73. 76. és 80. pont)

4. Az Európai Unió költségvetése – Uniós pénzügyi támogatás – A kedvezményezett kötelezettsége a támogatás feltételeinek tiszteletben tartására – A felmerült költségek igazolása – A kifizetett előlegek visszatéríttetése iránt a Bizottság által indított eljárás – A bizonyítási teher megoszlása (EUMSZ 272. cikk; 1982/2006 európai parlamenti és tanácsi határozat) (lásd: 121–125. pont)

5. Az Európai Unió költségvetése – Uniós pénzügyi támogatás – A kedvezményezett kötelezettsége a támogatás feltételeinek tiszteletben tartására – Kizárólag a ténylegesen felmerült kiadásokra vonatkozó finanszírozás – A feltüntetett költségek valóságának igazolása – Hiány – Nem elszámolható költségek (EUMSZ 317. cikk) (lásd: 137., 162., 193. és 197. pont)

6. Bírósági eljárás – Keresetlevél – Alaki követelmények – A felhozott jogalapok rövid ismertetése – Konkrét érvekkel alá nem támasztott jogalap – Elfogadhatatlanság (A Bíróság alapokmánya, 21. cikk, első bekezdés, és 53. cikk, első bekezdés; a Törvényszék eljárási szabályzata, 76. cikk, d) pont) (lásd: 199. pont)

7. Bírósági eljárás – Bizonyítási eszközök – Szakértői vélemény – A Törvényszék mérlegelési jogköre (A Törvényszék eljárási szabályzata, 88. cikk, és 91. cikk, e) pont) (lásd: 234. pont)

Tárgy

Egyrészről az EUMSZ 272. cikken alapuló és annak megállapítására irányuló kereset, hogy a kutatási, technológiafejlesztési és demonstrációs tevékenységekre vonatkozó hetedik keretprogram (2007–2013) keretében megkötött, az „A sophisticated multi‑parametric system for the continuous‑effective assessment and monitoring of motor status in parkinson’s disease and other neurodegenerative diseases” projekt megvalósítására vonatkozó, 215952. sz. támogatási szerződéssel összefüggésben a felperes által bejelentett költségek elszámolhatók voltak, valamint hogy a Bizottságnak az említett támogatási szerződés címén 481835,56 és 29694,10 euró felperes általi visszafizetésére irányuló kérése a Bizottság szerződéses kötelezettségeinek megsértését képezi, továbbá másrészről azon viszontkereseti kérelem, hogy a Törvényszék kötelezze a felperest kamatokkal növelt 481835,56 euró összeg megfizetésére.

Rendelkező rész

1) A Törvényszék a keresetet elutasítja.

2) A Törvényszék kötelezi a Talanton Anonymi Emporiki – Symvouleftiki‑Ekpaideftiki Etaireia Dianomon, Parochis Ypiresion Marketing kai Dioikisis Epicheiriseont, hogy nem támogatható költségek címén fizessen vissza az Európai Bizottságnak 481835,56 euró összeget, 2018. február 26‑tól 3,5% mértékű késedelmi kamattal növelve.

3) A Törvényszék kötelezi a Talanton Anonymi Emporiki – Symvouleftiki‑Ekpaideftiki Etaireia Dianomon, Parochis Ypiresion Marketing kai Dioikisis Epicheiriseont, hogy nem támogatható költségek címén fizessen vissza az Európai Bizottságnak 29694,10 euró összeget, 2018. február 26‑tól 3,5% mértékű késedelmi kamattal növelve.